थोड़े समय में यूथ में पॉपुलर हुआ; कुछ घटनाओं ने पंजाब के लोगों में इमेज बदलकर रखी
Khalistani Amritpal Singh Bhindrawala 2.0; Image Damage | Punjab Police Action Plan  पंजाब के अमृतसर में 23 फरवरी 2023 को 'वारिस पंजाब दे' संगठन के प्रमुख अमृतपाल की अगुवाई में हजारों समर्थकों ने जमकर बवाल किया।
पंजाब के अमृतसर में 23 फरवरी 2023 को 'वारिस पंजाब दे' संगठन के प्रमुख अमृतपाल की अगुआई में हजारों समर्थकों ने जमकर बवाल किया। खुलेआम तलवारें-बंदूकें लहराईं और बैरिकेड्स तोड़ डाले। 8 पुलिसवालों और 3 PPS अफसर के सिर फोड़ दिए।
अजनाला पुलिस थाने पर कब्जा कर लिया। इस घटना से खालिस्तान का समर्थन करने वाले सिख युवाओं के बीच अमृतपाल एक ‘हीरो’ बनकर उभरा। उसे भिंडरांवाला 2.0 तक कहा जाने लगा जो सिस्टम की आंख में आंख डालने की जुर्रत रखता था।
अजनाला थाने पर हुए हमले से पंजाब पुलिस की दुनियाभर में किरकिरी हुई। राज्य में सरकार चला रही आम आदमी पार्टी (AAP) पर भी सवाल उठाए जाने लगे। मगर, महीनेभर से भी कम समय के अंदर सरकार से सीधे टकराने का दम भरने वाला अमृतपाल गिरफ्तारी से बचने के लिए भगोड़ा बन फिर रहा था। इसके पीछे केंद्र से लेकर पंजाब सरकार की एजेंसियों का अलाइन होकर काम करना और पंजाब पुलिस की तकरीबन 23 दिन की प्लानिंग थी।
35 दिन में पंजाब में चल रहे ऑपरेशन में अमृतपाल के तमाम प्रमुख साथियों समेत 400 लोग दबोचे जा चुके थे। 35 दिन अमृतपाल सिंह को भगोड़ा दिखाने की कोशिशें रही। इतना ही नहीं, पुलिस ने अपनी जांच में ऐसे तथ्यों को सामने रखा, जिसने अमृतपाल सिंह की साख को हीरो से विलेन बना दिया। 36वें दिन अमृतपाल सिंह गिरफ्तारी के बाद पंजाब में ना कहीं विरोध हुआ और ना ही उसे छोड़ने की मांग रखी गई। इससे ही अमृतपाल सिंह की डैमेज इमेज का अंदाजा लगाया जा सकता है।
सबसे पहले अमृतपाल की कहानी पढ़िए...
सितंबर 2022... यह वो महीना है, जब पंजाब के लोगों ने अमृतपाल सिंह का नाम पहली बार सुना। वह दुबई से लौटा मॉडर्न यूथ था। दुबई से लौटने के थोड़े समय के अंदर ही 29 सितंबर 2022 को मोगा जिले के रोडे गांव में अमृतपाल की 'वारिस पंजाब दे' संस्था के प्रमुख के तौर पर ताजपोशी कर दी गई। उसके बाद सभी उसे जत्थेदार भाई अमृतपाल सिंह कहने लगे। अमृतपाल ने अपनी बोली और पहनावा संत जरनैल सिंह भिंडरांवाला की तरह रखा। इसी वजह से उसे भिंडरांवाला का दूसरा पार्ट कहा जाने लगा।
ताजपोशी के बाद शुरू हुए विवादित बोल
अमृतपाल ने वारिस पंजाब दे की 'जत्थेदारी' हासिल करने के बाद राज्य में 1995 के बाद धुंधले पड़ चुके शब्द खालिस्तान को उभारना शुरू किया। वह कभी ईसाइयों तो कभी दूसरे राज्यों के मजदूरों के खिलाफ आग उगलने लगा। धीरे-धीरे उसने ठंडी पड़ चुकी खालिस्तान की आग को खुले तौर पर हवा देनी शुरू कर दी।
ड्रग में डूबे और बेरोजगारी की मार झेल रहे पंजाब के दिशाहीन यूथ को अमृतपाल के खालिस्तान शब्द ने आकर्षित करना शुरू कर दिया। बहुत कम समय में अमृतपाल नौजवानों के बीच पॉपुलर होने लगा। यूथ को खुद से जोड़ने के लिए वह स्टेज से भड़काऊ भाषण देने लगा। ड्रग की समस्या खत्म करने का दम भरने वाला अमृतपाल अपने शब्दों से दूसरे धर्मों के लोगों को सीधे निशाने पर लेने लगा।
दिसंबर-2022 में 2 घटनाएं, जिनसे अमृतपाल ने खुद को धर्म का ठेकेदार दिखाया
दिसंबर-2022 में पंजाब में 2 ऐसी घटनाएं हुई, जिनके जरिए अमृतपाल ने खुद को धर्म के ठेकेदार के तौर पर पेश करने का प्रयास किया। पहली घटना में अमृतपाल के समर्थकों ने कपूरथला जिले के बिहारीपुर गांव में एक गुरुद्वारे में प्रबंधकों की ओर से लगाई गई कुर्सियों को बाहर फेंककर आग लगा दी। इस गुरुद्वारे का नाम शहीद बाबा दल सिंह था।
दिसंबर-2022 में ही दूसरी घटना हुई जब अमृतपाल के समर्थक जालंधर में मॉडल टाउन के गुरुद्वारा श्री गुरु सिंह सभा पहुंचे और गुरुघर के अंदर पड़ी कुर्सियों/सोफों को बाहर निकालकर आग के हवाले कर दिया। अमृतपाल का कहना था कि गुरुघर में कोई कुर्सी नहीं लग सकती। अगर कोई शख्स बीमार है तो उसे भी नीचे ही बैठना पड़ेगा। जो ऐसा नहीं कर सकता, वह गुरुद्वारे के बाहर बैठे।
धीरे-धीरे अपराध से जुड़ने लगा नाम
अमृतसर में 3 दिसंबर 2022 को हिंदू नेता सुधीर सूरी की गोलियां मारकर हत्या कर दी गई। खुद को अमृतपाल से प्रभावित बताने वाले कपड़ा व्यापारी सन्नी ने गोपाल मंदिर के बाहर सरेआम सुधीर सूरी को गोलियां मार दी। सन्नी की कार पर 'वारिस पंजाब दे' का स्टीकर और कार के अंदर पंजाब सरकार के VIPs पास की तस्वीरें मिली। सन्नी की अमृतपाल के साथ तस्वीरें और वीडियो भी पुलिस को मिले।
सुधीर सूरी के परिवार और उसके समर्थकों ने काफी जोर लगाया और लेकिन अमृतपाल का नाम इस केस में नामजद नहीं किया गया।
पुलिस शांत रही तो हौसला बढ़ता गया
कपूरथला और जालंधर में की गई तोड़फोड़ पर पुलिस ने कोई एक्शन नहीं लिया। इससे अमृतपाल का हौसला बढ़ गया और उसने अपनी गतिविधियां तेज कर दी। उसने खालसा वहीर के नाम पर हर दूसरे गांव में स्टेज तैयार करवाई। युवाओं को अमृत छकाने की बात कहने वाला अमृतपाल स्टेट से हमेशा भड़काऊ और दूसरे धर्मों के लिए कड़वे शब्दों का प्रयोग करने लगा। इसके बाद भी जब पुलिस चुप रही तो अमृतपाल ने सीधे पंजाब पुलिस को ही ललकारना शुरू कर दिया।
फरवरी में एक्टिव हुई पुलिस
दो-तीन महीने तक अमृतपाल की एक्टिविटी को इग्नोर करने वाली पंजाब पुलिस ने 16 फरवरी को अमृतपाल, उसके 6 करीबी साथियों और कुछ अज्ञात लोगों के खिलाफ अमृतसर जिले के अजनाला थाने में FIR दर्ज की। यह FIR रोपड़ जिले में चमकौर साहिब के रहने वाले बरिंदर सिंह की शिकायत पर दर्ज की गई। बरिंदर सिंह ने अमृतपाल पर किडनैप करके मारपीट करने के आरोप लगाए।
इस FIR के दो दिन बाद, 18 फरवरी को पुलिस ने अमृतपाल के एक करीबी लवप्रीत सिंह तूफान को पकड़ लिया। लवप्रीत सिंह तूफान गुरदासपुर जिले के तिबड़ी गांव का रहने वाला था। अपने साथी की गिरफ्तारी से अमृतपाल तिलमिला गया।
केंद्रीय गृहमंत्री और पंजाब पुलिस को सीधे धमकी
​​​​​​​अमृतपाल अपने साथी लवप्रीत सिंह तूफान की गिरफ्तारी से बौखला सा गया और पंजाब पुलिस को सीधे-सीधे धमकाना शुरू कर दिया। वह यहीं नहीं रुका और खालिस्तान का विरोध करने पर प्रधानमंत्री नरेंद्र मोदी, केंद्रीय गृहमंत्री अमित शाह और पंजाब के मुख्यमंत्री भगवंत मान का हश्र पूर्व प्रधानमंत्री इंदिरा गांधी जैसा करने का दावा कर डाला।
अमृतपाल यहीं नहीं रुका। 22 फरवरी को उसने अचानक ऐलान कर दिया कि अपने साथी लवप्रीत सिंह तूफान को छुड़वाने के लिए वह और उसके समर्थक 23 फरवरी को अजनाला थाने के बाहर इकट्‌ठा होंगे।
23 फरवरी को पालकी साहिब की आड़ में थाने पर हमला
23 फरवरी की सुबह 11 बजे अमृतपाल के समर्थकों ने अजनाला थाने को घेर लिया। करीब एक बजे अमृतपाल श्री गुरु ग्रंथ साहिब से सुशोभित पालकी साहिब को आगे रखकर वहां पहुंचा और थाने पर धावा बोल दिया। अमृतपाल के समर्थकों के हमले में पूर्व इंटरनेशनल हॉकी प्लेयर और वर्तमान में पंजाब पुलिस के एसपी जुगराज सिंह के सिर में 17 टांके आए। 5 अन्य पुलिसवाले भी गंभीर रूप से घायल हो गए। श्री गुरु ग्रंथ साहिब की किसी तरह की बेअदबी न हो, इसलिए पंजाब पुलिस बैकफुट पर रही।
इससे अमृतपाल का हौसला और बढ़ गया और उसने दबदबा दिखाते हुए अपने साथी लवप्रीत तूफान को छुड़ा लिया। अमृतपाल और उसके समर्थकों ने इस घटना से मैसेज दिया कि उनके आगे अब पंजाब पुलिस और सरकार समेत पूरा सिस्टम बौना हो चुका है।
अब पढ़िए...किस तरह सरकार-पुलिस एक्शन में आई
​​​​​​​अमृतपाल के बढ़ते कद को रोकने के लिए पंजाब और केंद्र सरकार की एजेंसियों ने मिलकर 'ऑपरेशन अमृतपाल' को तैयार किया। पंजाब पुलिस ने अजनाला थाने पर हुए हमले के दो दिन बाद, 25 फरवरी से इसकी प्लानिंग शुरू कर दी। सबकुछ प्लांड तरीके से किया गया। इंटेलिजेंस ने अमृतपाल के करीबियों की पूरी रिपोर्ट बनाई। उनके हथियारों का रिकॉर्ड खंगाला।
पंजाब के CM भगवंत मान खुद दिल्ली जाकर केंद्रीय गृहमंत्री अमित शाह से मिले। उसके बाद केंद्र सरकार ने पैरामिलिट्री फोर्स की 18 कंपनियां पंजाब में भेज दी। ऑपरेशन की फुलप्रूफ प्लानिंग के लिए पंजाब पुलिस के टॉप ऑफिशियल्स की कई मीटिंग्स हुईं। गिरफ्तारी के बाद अमृतपाल और उसके करीबी साथियों को असम की डिब्रूगढ़ जेल में रखने तक का प्लान पहले ही फाइनल कर लिया गया।
15 से 17 मार्च तक अमृतसर में G20 देशों का सम्मेलन खत्म होने का इंतजार किया गया और 18 मार्च की सुबह ही ऑपरेशन लॉन्च कर दिया। दो दिन की कार्रवाई में पुलिस अमृतपाल के 114 करीबियों को दबोच लिया। अमृतपाल की सारी गाड़ियां, गनमैन पकड़े जा चुके थे। पुलिस ने अवैध हथियार, भारी संख्या में जिंदा कारतूस, वॉकी-टॉकी, अमृतपाल की प्राइवेट आर्मी कही जा रही आनंदपुर खालसा फोर्स (AKF) से जुड़ा सामान और बुलेट प्रूफ जैकेट्स बरामद कर लिया।
पुलिस की प्लानिंग से हुआ भगोड़ा
17 मार्च तक अमृतपाल की छवि पंजाब में ऐसे दबंग खालिस्तान समर्थक शख्स की थी जो सीधे सरकार से टकराने की जुर्रत रखता था। जो केंद्र सरकार तक को अंजाम भुगतने की चेतावनी देता था। मगर, 18 मार्च से शुरू हुए पंजाब पुलिस के ऑपरेशन के 2 दिन के अंदर अमृतपाल सिंह की छवि भगोड़ा की बन गई।
4 पॉइंट्स जिसने अमृतपाल को विलेन बना दिया
1. अमृतपाल सिंह गिरफ्तारी से न डरने की बातें करता था लेकिन पुलिस से डरकर भगोड़ा हो गया। 36 दिनों में 400 से अधिक गिरफ्तारियां हुईं। हफ्तेभर के अंदर इनमें से करीब 350 लोग छोड़ दिए गए। इनमें से कई लोग खुद बोले- अमृतपाल को सरेंडर कर देना चाहिए।
2. अमृतपाल का एक ऑडियो सामने आया जिससे लड़कियों के बारे में उसकी सोच सबको पता चल गई। इस ऑडियो में अमृतपाल एक महिला को उसकी फोटो और साथ बिताए गए समय की याद कराते हुए ब्लैकमेल करता दिखा। ऑडियो में उसके कई लड़कियों के साथ संबंध होने का खुलासा भी हुआ।
3. पुलिस जांच में अमृतपाल के ISI से संबंध उजागर हो गए। करोड़ों रुपए की फंडिंग का पता चला, जो आतंकी संगठनों और पाकिस्तान से अमृतपाल को डॉयरेक्ट-इंडॉयरेक्ट मिल रही थी। इससे उसकी इमेज ISI एजेंट की बन गई।
4. अमृतपाल ने नेपाल पहुंचना चाहा। वह पीलीभीत तक गया, लेकिन सख्ती के कारण नेपाल नहीं जा सका। इससे उसकी इमेज बन गई कि जो पंजाब को खालिस्तान बनाने की बात करता है, वे खुद पंजाब छोड़ विदेश भागने की फिराक में है।